เชือดหนักมาร์เก็ตติงผิด
กลต.เพิ่มบทลงโทษยกเลิกภาคทัณฑ์ยกมาตรฐานวิชาชีพตลาดทุนไทย
20 ส.ค. 2554

กลต.เพิ่มบทลงโทษยกเลิกภาคทัณฑ์ยกมาตรฐานวิชาชีพตลาดทุนไทย
ก.ล.ต. ทนเห็นผู้ติดต่อกับผู้ลงทุนขี้โกงไม่ลดลงเลย เพิ่มบทลงโทษหนักขึ้น เลิกภาคทัณฑ์ พักใบอนุญาตลูกเดียว แจงการทำผิดชัดเจน อ้างไม่รู้ไม่ได้ เริ่ม 1 ก.ค.
นายประเวช องอาจสิทธิกุล ผู้ช่วยเลขาธิการอาวุโส ลงนามแทนเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในจดหมายถึงผู้จัดการบริษัทหลักทรัพย์ทุกแห่ง เพื่อแจ้งถึงหลักเกณฑ์และแนวปฏิบัติเกี่ยวกับการพิจารณาการลงโทษผู้ติดต่อกับผู้ลงทุน (มาร์เก็ตติง) โดยปรับเพิ่มระดับโทษ เริ่มมีผลตั้งแต่วันที่ 1 ก.ค. 2554 เป็นต้นไป 




ทั้งนี้ สำนักงานจำเป็นต้องเพิ่มบทลงโทษเพื่อยกระดับมาตรฐานการประกอบวิชาชีพของมาร์เก็ตติง เพราะยังคงได้รับการร้องเรียนเกี่ยวกับการทำหน้าที่ของมาร์เก็ตติง และกรณีที่ทำไม่เป็นไปตามมาตรฐานการปฏิบัติงานค่อนข้างสูง และไม่มีแนวโน้มที่จะลดลง แม้มีการลงโทษผู้ที่ทำผิดมาต่อเนื่อง
นอกจากนี้ ได้ปรับปรุงประกาศว่าด้วยลักษณะต้องห้ามของบุคลากรในธุรกิจตลาดทุน โดยกำหนดให้มีคณะกรรมการวินัยบุคลากรในตลาดทุน ทำหน้าที่พิจารณาข้อเท็จจริงและพยานหลักฐาน รวมทั้งเสนอความเห็นต่อสำนักงานเกี่ยวกับการพิจารณาลงโทษ 
สำหรับระดับโทษจะจำแนกตามกลุ่มพฤติกรรม 3 กลุ่ม กรณีกลุ่มที่มีพฤติกรรมส่อไปในทางไม่ซื่อสัตย์สุจริต หากพบว่ามีการทุจริต เกณฑ์ใหม่โทษเริ่มต้นสั่งเพิกถอนการให้ความเห็นชอบนานถึง 5 ปี ซึ่งรุนแรงมากขึ้นเทียบกับเดิมที่โทษเริ่มต้นแค่พัก 6 เดือน 
กรณีที่ฝ่าฝืนหลักเกณฑ์ รวมถึงปฏิบัติงานไม่เป็นไปตามมาตรฐาน ซึ่งเดิมลงโทษเริ่มต้นด้วยการภาคทัณฑ์ แต่เกณฑ์ใหม่จะถูกพักการปฏิบัติหน้าที่ทันที แต่จะโดนมากหรือน้อยขึ้นอยู่กับความผิดที่กระทำ
ขณะเดียวกัน ในจดหมายยังมีการแจกแจงรายละเอียดของการกระทำความผิดอย่างชัดเจน เช่น กรณีไม่ซื่อสัตย์ต่อการประกอบวิชาชีพ ในลักษณะเอาเปรียบผู้ลงทุน หรือแสวงหาประโยชน์ให้ตัวเอง อาทิ การชักชวนหรือให้คำแนะนำในลักษณะที่เป็นการยุยง หรือสนับสนุนให้ผู้ลงทุนซื้อขายบ่อยครั้ง (Churning) 
สำหรับกลุ่มที่มีการกระทำผิดกฎหมาย ผิดหลักเกณฑ์ รวมถึงกฎเกณฑ์ที่ใช้บังคับกับบริษัทหลักทรัพย์ จรรยาบรรณและมาตรฐานวิชาชีพที่สมาคมที่เกี่ยวข้องกับธุรกิจหลักทรัพย์กำหนด รวมถึงการฝ่าฝืนกฎหมายอื่น เช่น กฎหมายฟอกเงิน เป็นต้น ไม่ว่าจะเป็นตัวการ ผู้สนับสนุน หรือมีส่วนเกี่ยวข้องก็มีความผิดทั้งนั้น
“ใครที่บกพร่อง ไม่มีที่มาของคำสั่งจากเทปบันทึกเสียง หรือไม่จัดทำ Ticker Order รวมถึงให้คำแนะนำไม่ครบถ้วนเพียงพอและเหมาะสม เช่น การไม่ให้คำแนะนำเพิ่มเติมกรณีที่ข้อมูลเปลี่ยนไป หรือไม่แจกหนังสือชี้ชวนเมื่อซื้อหน่วยลงทุนก็มีความผิด”
กลุ่มที่มีพฤติกรรมที่ขาดความระมัดระวัง หรือความรอบคอบเยี่ยงผู้ประกอบวิชาชีพ เช่น การรับประกันต่อผู้ลงทุนเกี่ยวกับผลตอบแทน รวมถึงการไม่รักษาความลับของผู้ลงทุน เช่น การเปิดเผยข้อมูลส่วนบุคคล ข้อมูลทางการเงิน และข้อมูลการลงทุนในหลักทรัพย์ให้บุคคลอื่นทราบ ก็มีความผิด ยกเว้นเป็นการเปิดเผยตามหน้าที่ เป็นต้น